Fetus-saak voor die hof gebringDie drie direkteure van The Voice of The Unborn Baby: Nicci Coertze (Troosdoula), Renaldi Ingram (Prokureur) en Sonja Smith (Stigtingsdirekteur en Besturende Direkteur van Sonja Smith Funeral Group) Foto: Verskaf ŉ Aansoek is by die hooggeregshof in Pretoria ingedien om wetgewing te verander en wat ouers die reg sal gee om hul doodgebore fetusse, van onder 26 weke, te mag begrawe. Dié saak is deur Sonja Smith, stigter van Voice of the Unborn Baby, en haar regspan voor die hof gebring. Volgens Smith sal hulle op 21 Junie vanjaar weer in die hof verskyn om te hoor of dié aansoek onbestrede is. “Maandag teken ek die dokumente wat beteken gaan word op die minister van gesondheid en die minister van binnelandse sake. Hulle het dan 14 dae om te antwoord. Ons sal daarna hoor of die saak bestrede of onbestrede is,” sê Smith. Volgens huidige wetgewing in Suid-Afrika word ŉ fetus wat voor 26 weke doodgebore word, as mediese afval beskou. Smith, wat ook besturende direkteur van Sonja Smith-begrafnisgroep is, beywer haar al agt jaar lank vir dié saak en meen die huidige wetgewing is argaïes en is nooit in ooreenstemming gebring met die Grondwet in 1996 nie. “Niemand het destyds die moeite gedoen om aandag te gee aan dié saak nie. Ons doen dit vir die mammas en die babas wat dit ervaar het, en vir dié wat nog hierdie pad moet stap,” sê sy. In die aansoek word ook gevra dat geen dokter vervolg mag word wat ouers die keuse bied oor wat met hul doodgebore “babas” se lyfies moet gebeur nie. “Dit is so ŉ grys area in die wet, want ŉ dokter mag eintlik nie die kennisgewing van sterfte (BI663) onderteken vir fetusse wat voor 26 weke van gestasie doodgebore word nie. Voor 26 weke word dit as ŉ miskraam beskou en na 26 weke word dit ŉ ‘stilgeboorte’ genoem,” het Smith tydens ŉ onderhoud verlede jaar aan Maroela Media gesê. Volgens haar moet ouers die keuse hê om afskeid te neem wanneer hulle ŉ baba verloor, ongeag die stadium van die swangerskap, want ŉ band word reeds van die begin van die swangerskap gevorm. Lees die vorige onderhoud met Sonja Smith hier.